चंडीगढ़ कोर्ट में 1 करोड़ रुपए रिकवरी केस; कहा- मेरी छवि खराब करने की कोशिश
पूर्व मिस यूनिवर्स हरनाज कौर संधू ने एक्ट्रेस उपासना सिंह द्वारा उनके खिलाफ चंडीगढ़ कोर्ट में दायर 1 करोड़ रुपए रिकवरी सूट केस पर जवाब पेश किया है।
पूर्व मिस यूनिवर्स हरनाज कौर संधू ने एक्ट्रेस उपासना सिंह द्वारा उनके खिलाफ चंडीगढ़ कोर्ट में दायर 1 करोड़ रुपए रिकवरी सूट केस पर जवाब पेश किया है। उपासना सिंह ने हरनाज समेत 14 अन्यों के खिलाफ बीते वर्ष 4 अगस्त को चंडीगढ़ कोर्ट में 'बाई जी कुटणगें' नामक पंजाबी फिल्म से जुड़े विवाद को लेकर कोर्ट में केस दायर किया था।
हरनाज ने कहा है कि वह अपनी डेब्यू फिल्म को लेकर काफी उत्सुक थी। वह फिल्म के लीड मेंबर्स के साथ लगातार संपर्क में थी। उन्होंने सभी आरोपों से इनकार किया है।
उपासना सिंह कपिल शर्मा शो में बुआ के किरदार से काफी चर्चित हुई थी। उपासना ने हरनाज पर उनकी पंजाबी मूवी को लेकर किए कॉन्ट्रैक्ट की उल्लंघना के आरोप लगाए थे। मामले में अगली सुनवाई 13 अप्रैल को होगी।
क्या कुछ कहा जवाब में
पूर्व मिस यूनिवर्स हरनाज कौर संधू ने एक्ट्रेस उपासना सिंह द्वारा उन लगाए सभी आरोपों को गलत ठहराया है। हरनाज ने अपने जवाब में कहा है कि उपासना सिंह ने सिविल सूट(केस) में कई तथ्यों को कोर्ट से छिपाया है। वहीं एग्रीमेंट अस्पष्ट, गुमराह करने वाला, फर्जी और याची तथा उसकी फर्म द्वारा प्रतिशोधी दिमाग वाला था।
इसमें फिल्म की प्रोमोशन को लेकर कोई तय समय अवधि नहीं थी। वहीं कहा कि उसने एग्रीमेंट की किसी शर्त की उल्लंघना नहीं की, क्योंकि संबंधित समयकाल में उसने किसी भी प्रोड्यूसर या फिल्ममेकर को किसी अन्य फिल्म या टीवी सीरियल की शूटिंग के लिए डेट्स नहीं दी।
छवि खराब करने के लिए केस दायर
हरनाज ने आरोप लगाया है कि यह केस सिर्फ उनकी छवि को खराब करने के लिए दायर किया गया है। वहीं कहा है कि याची ने खुद स्वीकार किया था कि उसने(हरनाज) मिस यूनिवर्स का टाइटल जीतने के बाद स्वर्ण मंदिर, अमृतसर के बाहर फिल्म की प्रमोशन को लेकर बात की थी।
वहीं हरनाज ने इस बात से भी इनकार किया कि एग्रीमेंट चंडीगढ़ में हुआ था क्योंकि इसे दिल्ली में दिखाया गया था। ऐसे में तथ्यों को छिपाते हुए कोर्ट को गुमराह किया गया। वहीं 1 करोड़ रुपए क्लेम केस को लेकर कोर्ट में संबंधित फीस भी याची पक्ष द्वारा जमा नहीं करवाई गई। ऐसे में केस को कॉस्ट लगा रद्द करने की मांग की गई है।
इनके खिलाफ दायर किया था केस
हरनाज संधू के अलावा जिन अन्यों को पार्टी बनाया गया है, उनमें शैरी गिल, एमा सावल, द मिस यूनिवर्स ऑर्गनाइजेशन, सिटी ऑफ द हॉलीवुड फ्लोरिडा, टाइम्स ग्रुप सीआरएम आदि शामिल हैं। उपासना सिंह का आरोप है कि वह एक फिल्म प्रोड्यूस कर रही थीं, जिसमें काम करने के लिए हरनाज ने हामी भरी थी। इसके बाद फिल्म बनने के बाद प्रमोशन के लिए आगे नहीं आई और उसने फोन उठाने बंद कर दिए।
मिस यूनिवर्स ने कोई जवाब नहीं दिया
उपासना सिंह के मुताबिक, फिल्म के डायरेक्टर समीप कंग और प्रोड्यूसर्स ने भी हरनाज से संपर्क करने की कोशिश की थी, मगर सब फेल रहे। हरनाज कौर संधू मिस यूनिवर्स बनी। इसके बाद उन्होंने एक भी मेल या मैसेज का जवाब नहीं दिया। फिल्म को और इसके डिस्ट्रीब्यूटर्स को नुकसान हुआ। फिल्म की रिलीज की तारीख भी टालनी पड़ी। फिल्म की कास्ट और क्रू को फिल्म की देरी के चलते मीडिया के सवाल झेलने पड़े और गलत इमेज बनी।
लीड रोल में थी हरनाज
दायर केस के मुताबिक, वर्ष 2020 में हरनाज ने फेमिना मिस इंडिया पंजाब का खिताब जीता था। उस दौरान उन्होंने संतोष एंटरटेनमेंट स्टूडियो LLP के साथ एक आर्टिस्ट एग्रीमेंट साइन किया था। इस स्टूडियो को उपासना सिंह चलाती हैं। उपासना के मुताबिक, उन्होंने 'बाई जी कुटणगें' नाम से पंजाबी फिल्म बनानी थी। इसमें उन्होंने हरनाज को लीड रोल था। एग्रीमेंट के तहत आर्टिस्ट को फिल्म की प्रोमोशनल एक्टिविटी के लिए उपलब्ध रहना था। फिजिकली और वर्चुअली शामिल होना था।
कॉन्ट्रैक्ट की उल्लंघना का आरोप
केस के मुताबिक, मिस यूनिवर्स बनने के बाद हरनाज ने व्यवसायिक और कॉन्ट्रैक्चुअल वादा तोड़ दिया। उसने खुद को फिल्म कास्ट और क्रू से अलग कर लिया है। उपासना सिंह के मुताबिक मिस यूनिवर्स बनने के बाद हरनाज संधू खुद को बड़ी स्टार समझने लग पड़ी। उसने फोन भी उठाने बंद कर दिए। इस फिल्म के जरिए उपासना ने अपने बेटे को लॉन्च करना था, लेकिन हरनाज संधू के संपर्क न करने की वजह से उनका बड़ा नुकसान हुआ। इसलिए हरनाज के खिलाफ चंडीगढ़ कोर्ट में केस दायर किया गया है।
पंजाबी सिनेमा छोटा लगने लगा है
उपासना ने आरोप लगाए थे कि वह प्रोड्यूसर के रूप में अपनी पहली फिल्म पंजाबी में बनाना चाहती थी, लेकिन लगता है कि हरनाज संधू को पंजाबी इंडस्ट्री छोटी लगने लग गई है। उसे लगता है कि वह सिर्फ बॉलीवुड और हॉलीवुड प्रोजेक्ट्स के लिए बनी है। हरनाज को यह नहीं भूलना चाहिए कि वह कहां से आई है। उसे पंजाबी फिल्मों का हिस्सा बनकर गर्व महसूस होना चाहिए। हरनाज ने उनकी फिल्म का एक पोस्ट भी नहीं डाला। वहीं उसने पब्लिकली फिल्म के बारे में बात करने से मना कर दिया।